Man dag voor sy verjaardag vermoor | Netwerk24
Man dag voor sy verjaardag vermoor
Deur Cara-Lee Dorfling 15 April 2019 18:20
Op die vooraand van sy verjaardag is 'n man Sondagaand in Port Elizabeth in 'n oënskynlike sluipmoord doodgeskiet.
Die lyk van Ntsikilelo Joyful Sangweni Mabusela (30) is Sondag omstreeks 18:45 met verskeie skietwonde in 'n wit Volkswagen Golf-motor aangetref.
Kapt. André Beetge, polisiewoordvoerder, sê die gemeenskap het die polisie gekontak nadat hulle 'n rits skote in die gebied hoor klap het.
Die polisie het die Golf-motor verlate in Dorahstraat, New Brighton, gevind. Mabusela, wat Maandag sy 31ste verjaardag sou vier, is agter die stuurwiel aangetref.
Hy is vermoedelik van die bestuurderskant af geskiet en verskeie koeëldoppies is langs die motor gekry.
Dit is nog onduidelik of Mabusela enige waardevolle items in sy besit gehad het, maar Beetge sê dit lyk nie soos 'n rooftog nie, maar eerder 'n sluipmoord.